Oskolas
Oskolas arba Oskilas (rus. Оскол, ukr. Оскіл) – upė Rusijoje (Kursko ir Belgorodo sritys) ir Ukrainoje (Charkovo sritis); Šiaurinio Doneco kairysis, pats didžiausias intakas. Prasideda Vidurio Rusijos aukštumoje. Teka daugiausia į pietus. Vagos plotis 10–40 m, vietomis išplatėja iki 300 m. Upės gylis svyruoja nuo 0,4 m slenksčiuose iki 10 m sietuvose. Upės tėkmė gan lėta, 0,2 m/s, tačiau slenkstėtose vietose pagreitėja iki 1,2 m/s. Oskolas įteka į Šiaurinį Donecą 580 km nuo jo žiočių. Didesni intakai: Urazova (kairysis), Aukštutinė Dvurečnaja, Žemutinė Dvurečnaja, Osinovka, Senicha, Bachtynas (dešinieji). Upė užšąla lapkričio gale ar gruodžio pradžioje, o atitirpsta kovą ar balandžio pradžioje. Patvenkta Senojo Oskolo, Oskilo tvenkiniais. Prie Oskolo įsikūrę miestai: Senasis Oskolas, Naujasis Oskolas, Valuikai (Rusija), Kupjanskas (Ukraina).